बीरसिंहै ने जित्तो केला फसलै दा चौथा हिस्सा लैने दी जो गल्ल आपूं मन्नी ही, ओ ऐ ते इक रियात गै ही। की जे जगीरदार अपनियें बाकी हलबाही असामियें कोला, पैदा कीती दी फसलै दा सट्ठ अर्थात् अद्धा हिस्सा बसुल करदा हा। ए रियात बी दरअसल उसने कोई सच्चे मनें नेईं ही दित्ती। उसदी अनुमान हा जे उस जाड़ा दी कठन-कठोर जमीन नां जित्तो कोला बाह्‌‌ने-राह्‌ने जोग बन्नी ऐ ते नां गै ओदे च कोई फसल रढ़नी ऐ। फसला दी हिस्से-बंड होने दी नोबत गै नेईं औनी। इस करी एह् सब, अपने करिंदें दे, ते जित्ती गी कन्ने लेइयै औने आले रुल्लो ते घग्गी बगैरा दे सामनै ‘चंगा होने’ त ‘गरीबें पर तरस खाने’ आला होने दा इक कपट नाटक मात्तर हा। अग्गें चलियै पाठक दिखङन जे इस्सै तरस खाने आले, ते च्हारम लैने दी लिखत करी देने आले, जगीरदारा दा असली चेह‌्‌रा इक नकली म्हरक्खे चा कियां बाह्‌र आई गेआ हा !